be ky hu ru ru cs be ba ky ru ky ky ky ky ky ky ky ky ky ky ru ky ky ky ru ky ky ky ru ru ky ky ru ky ky ky ky ky ky ru hbs_cyr ru
"Аалам", 22.04.08 - 7-бет: Ыя?..•
- "Акжол" фракциясы менен Акүй тарап өз ара келишпестиктен улам спикерди алмаштыруу маселесин көтөрүп жатыптыр. Спикерликке сиздин талапкерлигиңиз каралган экен. Сиз "аткез" берипсиз. Бул боюнча айрым ММКлар жазып чыгышты. Мунун канчалык чындыгы бар?
- Кой андай дебегиле, андай нерсе бололек. Менимче, болбойт дагы. Спикер Адахан Мадумаров жапжакшынакай эле өз милдетин аткарып жатпайбы. Бул сөздөр чындыкка коошпойт. Мага бийлик тараптан эч ким сунуш айткан эмес.
- Эгер сунуш болуп калсачы?
- Айтпадымбы, андай таптакыр болбойт. Спикер алмаштыргыдай оюнчук эмес да.
- Мамасадык мырза, өткөндө мас абалыңызда баратып, бирөөнүн машинесин койдуруп кеткениңиз тууралуу маалымат тарады эле. Мамкызмат этикасы мындай көрүнүшкө жол береби?
Мамасадык Бакиров, жергиликтүү өз алдынча башкаруу агенттиктин директору:
- Биринчиден мамкызматтагы адам мындай жолдорго барбайт. Мас болуп машине айдабайт да, көчөгө да чыкпайт. Экинчиден, мен андай тагдырга туш болгон жокмун. Айрым гезиттер ушинтип жазганынан эртеси күнү телефон чалып, факты менен бербесеңер, соттошуп калабыз десем, "кечирип коюңуз, божомол иретинде жазып жибердик эле" дешти. Кайра ошол эле жумада тактоо киргизишкен. Эми, адамдын башына ар түрдүү окуялар туш болушу мүмкүн. Бирок, жетекчинин коомго жат көрүнүштө жүрүшү мамкызмат этикасына туура келбейт. Адамгерчилик жагынан алганда деле элди сыйлабагандык катары өтө эле уят иш.
- Каркыра маселесинде Элмира Султановна сизди чакырып, фракцияга баш ийип, жалпы депутаттардын чечимин колдобойсузбу десе, Каркыра тууралуу оң чечим чыгарбасаңар, мандатымды таштап кете берем дегениңиз боюнча маалыматтар тарады. Ушул чын беле?
Ибрагим Жунусов, ЖК депутаты:
Каркыра маселеси каралганда ооруп калдым
- Элмира Султановна мени чакырганы чын. Мен пансионаттар боюнча түшүндүрүп бердим. Мисалы, 1.5 гектар пляж ижарага кирген да, пансионаттар жайгашкан 8 гектар жер кирбей калган. Мен ошону эле түшүндүргөм. Анан мандат таштап кетүү боюнча эч кандай сөз болгон эмес. Ал эми Каркыра тууралуу маселе каралып жатканда мен ооруканада болчумун. Ал боюнча азырынча маалыматым жок.
- Каркыра маселеси добушка коюлганда "калыс" деген добушуңузду бергениңиз "командага" оор болуп, мандатыңызды өткөзүп берүү тууралуу маселе козголбойбу?
Жангороз Каниметов, ЖК депутаты:
- "Акжол" фракциясында деле орчундуу ойлору бар депутаттар толтура. Адам болгондон кийин өз пикириңди тартынбай билдиришиң керек да. Мен ал маселеде "калыс" деген добушумду бердим. Бул деле "каршы" дегендин бир түрү да. Команданын көңүлүн, кабак-кашын карабай туруп, ушул чечимге келдим. Мага кыргыз элинин жана жеринин бүтүндүгү керек. Ал эми мандат маселеси боюнча ойлонгон да жокмун. Андай маселе эмнеге козголсун?
- Сиз ашкере бийликти жактап, Курманбек Бакиевди кумир тутасыз. А ажону сындагандарга не дейсиз?
Нурпазыл Атамбаев, ЖК депутаты:
- Курманбек Салиевич элдин ишеними менен бийликке келген. Ал азыр кыргызга күйүп, жаналы калбай иштеп атат. Бардык аракеттери кыргыз элинин мүдөөсү үчүн. Курманбек Салиевичтин жүрөгү таза, дегеле карасанабаган адам. Анын мүнөзү кандай таза болсо, элге-журтка да ошондой ак ниет кызматын кылып атат. Мындайда оппозиция "кылдан кыйкым издеп", бүтүндөй бийликтин жаңылануусуна, таза реформасына бөгөт болууда. Эгерде оппозиция тизгинин тартпаса, эл туура таразалайт деп ишенем…
- Каркыра жана пансионаттар боюнча кыйкырып чыгып, өз пикириңизди билдирип жаттыңыз эле. Учурда демиңиз чыкпай калды. Ал маселелер ушуну менен бүттүбү?
Бегалы Наргозуев, ЖК депутаты:
"Сессия сайын күпүлдөп атам го..."
- Демим чыгып эле жатат. Сессия сайын күпүлдөп жатпаймынбы. Кеп анда эмес. Өткөн жумада УТРКны бүткүл Кыргызстанга көрсөтүү боюнча талкууга катышып, өкмөттү 1-июлга чейин вазыйпаландырдык. Кыргыздын мен кыйынмын деген чиновниктери ушул маселени чечпей, натыйжада биртоп тоолуу аймактарыбыз кыргыз телевидениесин көралбай жатышкан. Ал эми Каркыра боюнча маселе өткөн жумада чечилгени менен, муну биз элдин пайдасына оодуруп, жыйынтыктайбыз. Эми, биз ал жерге барып көрдүк. Коллегаларым мага таарынышпасын. Мындай маселелер парламенттен көз каранды эмес экен. Анткени президенттер өздөрү эле чечип коюшаарын байкадым. Бул маселе 2001-жылы эле чечилип, казак тарап чегарасын тактап, керек болсо, бажы постун орнотуп алыптыр. Кыргызстандын бүгүнкү абалында аларды сүрүп чыгарыш мүмкүн эмес.
- Темиржол ишканасы мурункуга салыштырмалуу азыр жакшырып баратат деген пикирлер бар. Сиз жетектеп турганда абалы начар беле?
Иса Өмүркулов, ЖК депутаты:
"Темиржол мен куруп кеткен системада иштөөдө"
- Темиржолдун жылдан-жылга жакшырышы мезгил талабына байланыштуу болот. Мен ал жерге система куруп кеткемин, ким барбасын, жакшынакай иштей берет. Жакшырды дегенде кандай? Жүктүн көлөмү көбөйсө эле жакшырганы ошол да. Ал эми өзүңөр көрүп жатасыңар, жылдан-жылга жүк көп келип, көп кетип жатат. Кеп ошондо. Андан сырткары темиржолду таптакыр менчиктештирбеш керек. Мисалы, Эстония темир жолун менчиктештирип жиберип, кайра кымбат баада сатып алды. Ушул жагын эстен чыгарбоо зарыл.